NKHANI YA PA CHIKOPI | KASI UMALIRO ULI PAFUPI?
Ŵanandi Ŵazamupona pa Zuŵa Laumaliro, Namwe Mungazakapona
Pa zuŵa laumaliro kuzamuŵa pharanyiko. Lekani Baibolo likuti: ‘Kuzamuŵa suzgo yikuru, iyo yindachitikepo yantheura kufuma ku mtendeko wa charu mpaka sono . . . Nakuti, kwambura kuti mazuŵa agho ghadumulizgike, palije munthu uyo wangazakaponoskeka.’ (Mateyu 24:21, 22) Kweni Chiuta walayizga kuti ŵanthu ŵanandi ŵazamupona. Lemba la 1 Yohane 2:17 likuti: ‘Charu chikuluta, ntheura pera makhumbiro ghake, kweni uyo wakuchita khumbo la Chiuta wakukhalilira muyirayira.’
Kasi mungachita wuli kuti muzakapone pa zuŵa laumaliro na ‘kuzakakhala kwamuyirayira?’ Kasi mungamba kusunga vinthu vyakuti vizakamovwirani kweniso kujinozgera vinthu vinyake kuti muzakapone? Yayi. Baibolo likutichiska kuti tikwenera kuchita vinthu ivyo ni vyakuzirwa chomene. Likuti: “Pakuti vinthu vyose ivi vizamusongonoka ntheura, mughanaghanire mtundu wa ŵanthu uwo mukwenera kuŵa. Muŵe ŵanthu ŵa makhaliro ghatuŵa na kuchita milimo ya kusopa Chiuta mwakujipeleka, uku mukulindilira na kukumbuka nyengo zose kuŵapo kwa zuŵa la Yehova.” (2 Petrosi 3:10-12) Nkhani yose yikulongora kuti “vinthu vyose” ivyo vizamusongonoka ni machanya, kung’anamura maboma agho ghalipo mazuŵa ghano. Kweniso charu kung’anamura ŵanthu awo ŵakusankha kulondezga maboma agha m’malo mwa Chiuta. Vinthu ivyo tingasunga vingazakatovwira yayi kuti tizakapone pa zuŵa ili.
Usange tikukhumba kuti tizakapone pa zuŵa ili, tikwenera kusambira Baibolo na kuchita vinthu ivyo vikukondweska Yehova. (Zefaniya 2:3) M’malo mwa kulondezga ivyo ŵanthu ŵanandi ŵakuchita mazuŵa ghano kweniso kuzerezga kuti tili mu mazuŵa ghaumaliro, tikwenera “kukumbuka nyengo zose kuŵapo kwa zuŵa la Yehova.” Para mukukhumba kuti muzakapone, Ŵakaboni ŵa Yehova ŵangamulongorani mu Baibolo ivyo mukwenera kuchita.
Manyani Vinandi
Kasi Uthenga Uwemi ni Vichi?
Kasi Chiuta wakutiphalira uthenga wuli uwemi? Chifukwa wuli ŵanthu ŵakwenera kupulikira uthenga uwemi mwaluŵiro? Tichite wuli pera?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn